‘วิชัย’ร่วมวงซื้อบิ๊กล็อตBGH4.3พันล้านบาท
บิ๊กล็อตหุ้น BGH 44.69 ล้านหุ้นมูลค่า 4,396 ล้านบาท &#8220;วิชัย ทองแตง&#8221; ร่วมซื้อจากกองทุนต่างประเทศด้านภัทรยิ้มฟันค่าฟีเพียบ
26 ก.ค. 2555

บิ๊กล็อตหุ้น BGH 44.69 ล้านหุ้นมูลค่า 4,396 ล้านบาท “วิชัย ทองแตง” ร่วมซื้อจากกองทุนต่างประเทศด้านภัทรยิ้มฟันค่าฟีเพียบ
รายงานข่าวจากตลาดหลัก ทรัพย์ เปิดเผยว่า ในช่วงเช้าของวันที่ 25 ก.ค. 2555 ได้มีรายการซื้อขายรายการใหญ่ (บิ๊กล็อต) หุ้นบริษัทกรุงเทพดุสิตเวชการ (BGH) ทั้งในกระดานต่างประเทศและในประเทศจำนวนรวม 45.76 ล้านหุ้น ในราคาเฉลี่ยหุ้นละ 96 บาท รวมมูลค่าทั้งสิ้น 4,396.18 ล้านบาท
แหล่งข่าวจากตลาดทุน เปิดเผยว่า รายการขายบิ๊กล็อตหุ้น BGH ครั้งนี้เกิดขึ้นในลักษณะการขายแบบข้ามคืน หรือโอเวอร์ไนต์ โดยมี บล.ภัทรเป็นผู้ดำเนินการ ซึ่งเป็นการขายของกองทุนต่างประเทศที่ถือหุ้น BGH มานานแล้ว และต้องการจะขายหุ้นออกหลังได้กำไรที่ดี และเป็นเรื่องปกติที่การซื้อขายในลักษณะนี้ราคาจะถูกกว่าราคาในตลาดเล็กน้อย
สำหรับกลุ่มนักลงทุนที่เข้าซื้อนั้น ประกอบด้วยกองทุนทั้งในประเทศและต่างประเทศ รวมถึงนายวิชัยซึ่งเป็นผู้ถือหุ้น BGH อันดับ 2 เข้าร่วมซื้อหุ้นในครั้งนี้ด้วย
ทั้งนี้ หากดูโครงสร้างผู้ถือหุ้น BGH ในปัจจุบันกองทุนต่างประเทศที่ถือหุ้นอยู่ในระดับที่ขายหุ้นออกมา คือ DEUTSCHE BANK AG SINGAPORE (DCS) A/C ซึ่งถือหุ้น BGH ในอันดับ 7 โดยถือหุ้นจำนวน 44.69 ล้านหุ้น
ด้านแหล่งข่าวจาก BGH เปิดเผยว่า แม้ว่าการขายหุ้นของกองทุนต่างประเทศในระดับราคาที่ต่ำกว่าตลาด และเป็นเหตุผลให้ราคาหุ้นของบริษัทในกระดานลดลง แต่คาดว่าจะเกิดขึ้นในระยะสั้นๆ เท่านั้น เพราะด้วยพื้นฐานของธุรกิจแล้วเชื่อว่าราคาหุ้นของบริษัทก็จะสามารถปรับขึ้นไปได้
นอกจากนี้ ผลการดำเนินงานในช่วงครึ่งปีแรกก็ถือว่าเป็นไปตามเป้าหมายที่วางไว้และยังมีอัตราการเติบโตที่ดี
นักวิเคราะห์ กล่าวว่า คาดว่าปีนี้ บล.ภัทร จะมีรายได้จากค่าธรรมเนียมที่ปรึกษาในการขายหุ้นในลักษณะข้ามคืนค่อนข้างมากในปีนี้เพราะที่ผ่านมามีรายการขายหุ้นในลักษณะนี้ จากนักลงทุนอย่างต่อเนื่อง เช่นก่อนหน้านี้ เอไอเอได้ขายหุ้นบริษัท ซีพี ออลล์ (CPALL) มูลค่ากว่า 4,543 ล้านบาท และล่าสุดเป็นกรณีของ BGH ที่มีมูลค่า 4,396.18 ล้านบาท
ด้านราคาหุ้น BGH ปิดตลาดที่ 98.75 บาท ลดลง 3.25 บาท หรือ3.19% ขณะที่หุ้นบริษัท ทุนภัทร (PHATRA) ดีดขึ้นในช่วงบ่าย ปิดที่ 35.25 บาท เพิ่มขึ้น 0.75 บาท